**MODEL EVALUARE NAŢIONALă PENTRU ABSOLVENŢII CLASEI A VIII-a**

**anul şcolar 2019-2020**

**Probă scrisă**

**Limba şi literatura română**

* **Toate subiectele sunt obligatorii. Se acordă zece puncte din oficiu.**
* **Timpul de lucru edectiv este de două ore.**

**Subiectul I 40 de puncte**

**Citeşte următorul text:**

Bolta și-a cernit năframa
Ca o mamă întristată,
Floarea-soarelui pe câmpuri
Pleacă fruntea-ngândurată.

Zarea-și picură argintul
Pe ovezele de aur,
Ostenit, din aripi bate,
Ca un vis pribeag, un graur.

Codrul cântăreții-și culcă,
Doarme trestia bolnavă,
Dorm doi pui de nevăstuică
Sub o brazdă de otavă.

S-a oprit trudita-moară,
Doarme apa la irugă,
Răzimat pe coate-adoarme
Un cioban întins pe glugă.

Doarme cerul și pământul
Într-o dulce-mbrățișare...
Doar izvorul mai tresaltă
Ca un sân de fată mare.

 Sara de Octavian Goga

**A**.**Scrie răspunsul pentru fiecare dintre cerinţele de mai jos:**

1. Notează câte un sinonim potrivit pentru sensul din text al cuvintelor subliniate:  *întristată, ostenit.* **4 puncte**

2. Menţionează rolul cratimei în secvenţa *,,*Zarea-și picură argintul”. **4 puncte**

3. Explică modul de formare a unui cuvânt obținut prin compunere și a unui cuvânt obținut prin derivare din prima strofă. **4 puncte** 4. Precizează numărul de litere și numărul de sunete pentru cuvintele: câmpuri, ciobani. **4 puncte**

5. Selectează și numește două figuri de stil diferite din ultima strofă a poeziei. **4 puncte**

6. Prezintă în maximum 50 de cuvinte semnificația versurilor: ,,Doarme cerul și pământul/
Într-o dulce-mbrățișare...” **4 puncte**

**B. Redactează o compunere de minimum 150 de cuvinte, în care să motivezi apartenenţa la specia literară pastel a poeziei ,,Sara” de Octavian Goga. 16 puncte**

În compunerea ta, trebuie:

* să precizezi patru trăsături ale pastelului;
* să prezinţi detaliat două trăsături ale pastelului valorificând textul dat;
* să ai un conţinut adecvat cerinţei;
* să respecţi precizarea privind numărul minim de cuvinte.

**SUBIECTUL al II-lea 36 de puncte**

**Citeşte următorul text:**

 Ziua Pământului a început să fie sărbătorită din anul 1970 când, pe 22 aprilie, 20.000.000 de oameni, adică 10% din populația SUA la acea vreme, au manifestat pe străzile din New York împotriva poluării industriale. Acest eveniment a însemnat și începutul mișcării ecologice moderne și este recunoscut drept cel mai mare eveniment civic al planetei. În prezent, ecologiștii trag semnale de alarmă asupra problemelor de mediu ale planetei: poluarea aerului, a apelor și a solului, distrugerea ecosistemelor, dispariţia a mii de specii de plante şi animale şi epuizarea resurselor naturale. Manifestația nu a trecut neobservată nici în rândul politicienilor americani. În urma ei a fost creată Agenția pentru Protecția Mediului și au fost date legi privind calitatea aerului și a apei, dar și pentru protejarea speciilor pe cale de dispariție. La scurt timp, multe alte țări au adoptat legi similare. În 2016, Națiunile Unite au ales Ziua Pământului, drept ziua în care intra în vigoare istoricul acord de la Paris privind schimbările climatice. Acordul de la Paris pledează pentru reducerea creșterii prognozate de 4,5 grade Celsius la 3 grade Celsius, ceea ce ar reduce și impactul asupra naturii. Însă o menținere a creșterii temperaturilor cu 2 grade Celsius sau chiar cu doar 1,5 grade Celsius ar putea proteja speciile sălbatice. Schimbările climatice reprezintă cea mai mare provocare pentru viitorul umanității și pentru toate sistemele care susțin viața pe Pământ. Schimbările climatice [amenință animalele și plantele](https://www.natgeo.ro/noutati/noutati-noutati/26064-26064), [afectează statele insulare mici](https://www.natgeo.ro/articole/stiinta/sanatate/25354-25354) și [tot mai mult situri naturale](https://www.natgeo.ro/articole/natura/25092-numarul-siturilor-naturale-afectate-de-schimbarile-climatice-s-dublat-trei-ani).

 Elena Drăghici, Ziua Pământului 2020, în revista ,,National Geographic”

**A.Scrie răspunsul pentru fiecare dintre cerinţele de mai jos.**

1. Formulează câte un enunţ în care să precizezi următoarele aspecte din textul dat:

- în ce an a început să fie sărbătorită Ziua Pământului;

- ce temperatură poate proteja speciile sălbatice. **4 puncte**

2. Scrie numele autoarei și publicația în care a apărut articolul. **4 puncte**

3. Menţionează diateza şi conjugarea verbelor subliniate în textul dat. **4 puncte**

4. Precizează funcţia sintactică a cuvintelor subliniate, menţionând partea de vorbire prin care se exprimă: *Acest eveniment a însemnat și începutul mișcării ecologice moderne și este recunoscut drept cel mai mare eveniment civic al planetei.*

 **4 puncte**

5. Transcrie, din fraza următoare, propoziţia principală şi propoziţia subordonată, precizând felul acesteia: *Schimbările climatice reprezintă cea mai mare provocare pentru viitorul umanității și pentru toate sistemele care susțin viața pe Pământ.*

 **4 puncte**

6. Construieşte o frază alcătuită din două propoziţii, în care să existe o propoziţie subordonată predicativă, introdusă prin adjectivul pronominal *care***. 4 puncte**

**B. Redactează o naraţiune de 150 - 300 de cuvinte, în care să prezinţi o întâmplare reală sau imaginară petrecută într-o seară din vacanța de vară.**

 **12 puncte**

Încompunerea ta trebuie:

− să relatezi o întâmplare, respectând succesiunea logică a faptelor;

− să precizezi două elemente ale contextului spaţio-temporal;

− să ai un conţinut adecvat cerinţei;

− să respecți precizarea privind numărul de cuvinte.

**Notă!** Respectarea, în lucrare, a ordinii cerințelor nu este obligatorie.

**Vei primi 14 puncte pentru redactarea întregii lucrări** (*unitatea compoziției –* 2 p.; c*oerența textului* – 2 p.; *registrul de comunicare, stilul și vocabularul adecvate conținutului –* 2 p.; *ortografia* – 3 p.; *punctuația* – 3 p.; *așezarea corectă în pagină – 1p.*, *lizibilitatea* – 1 p.).